દેવાતજ ગામના ક્ષત્રિય સમાજના છ યુવકોને બાઇક ઉભી રાખવાના મુદ્દે સોજિત્રાના મુસ્લિમ સમાજના દોઢસોથી વધુનાં ટોળાંએ હુમલો કરી ગંભીર ઇજા પહોંચાડવાની ઘટનાને પગલે પીપળાવ મંદિરે સોજિત્રા તાલુકા પંચાયતના પૂર્વ ઉપપ્રમુખ ભાવેશભાઇ શાસ્રી, ભાજપના અગ્રણી વિપુલભાઇ પટેલ(ડભોઉવાળા), કરમસદ પાલિકાના કાઉન્સિલર અને આશાપુરી કો.ઓ.ક્રેડિટ સોસાયટીના ચેરમેન દિલીપભાઇ પટેલ, આણંદ જિલ્લા પંચાયતના માજી સભ્ય છત્રસિંહ જાદવ સહિતના મોટી સંખ્યામાં ક્ષત્રિય સમાજના યુવકો, આગેવાનો અને વિવિધ હિન્દુ સંગઠનના કાર્યકરો આશાપુરી મંદિર ખાતે સવારે ૯-૩૦ કલાકે એકત્ર થયા હતા અને અવારનવાર મુસ્લિમ સમાજના કેટલાક તત્વો દ્વારા હિન્દુ સમાજના લોકોને થતી કનડગતની ચર્ચા કરવામાં આવી હતી. ત્યારબાદ રેલી સ્વરૂપે સુણાવ, બાંધણી ચોકડી, રવિપુરા ચોકડી, કરમસદ, વિદ્યાનગર થઇ આણંદ કલેક્ટર કચેરીએ આવ્યા હતા. રેલીમાં ટ્રેક્ટર અને બાઇક સાથે મોટી સંખ્યામાં હિન્દુ સમાજના આગેવાનો અને યુવકો જોડાયા હતા. ત્યારબાદ જિલ્લા કલેક્ટર દિલીપ રાણાને આપેલ આવેદનપત્રમાં તાલુકા મથક સોજિત્રા ખાતે કામ અર્થે આવતી હિન્દુ સમાજની વ્યક્તિઓને સોજિત્રા મુસ્લિમ સમાજના કેટલાક તત્વો દ્વારા અવારનવાર હેરાનગતિ કરી હુમલા કરવામાં આવતા હોઇ છેલ્લાં છ માસમાં સોજિત્રા ખાતે બનેલ કોમી છમકલાંમાં સંડોવાયેલ વ્યક્તિઓને તડીપાર કરવામાં આવે તેવી માંગણી કરવામાં આવી હતી.